คาดหุ้นสัปดาห์หน้ามีโอกาสปรับขึ้น
กสิกรไทยคาดหุ้นไทยสัปดาห์หน้ามีโอกาสปรับขึ้นจากแรงหนุนกลุ่มพลังงาน
12 ม.ค. 2556

กสิกรไทยคาดหุ้นไทยสัปดาห์หน้ามีโอกาสปรับขึ้นจากแรงหนุนกลุ่มพลังงาน
บล.กสิกรไทยและบริษัท ศูนย์วิจัยกสิกรไทย จำกัด มองดัชนีหุ้นไทย (SET)ในสัปดาห์หน้า( 14-18 ม.ค.)ว่า ดัชนีมีโอกาสที่จะปรับตัวขึ้น โดยได้แรงหนุนจากการปรับขึ้นของหุ้นกลุ่มพลังงาน สำหรับเครื่องชี้เศรษฐกิจสหรัฐฯ ที่สำคัญ ได้แก่ เครื่องชี้วัดภาคการผลิตและตลาดที่อยู่อาศัย รวมถึงดัชนีราคาผู้ผลิตและดัชนีราคาผู้บริโภค 
ทั้งนี้ บล.กสิกรไทย คาดว่า ดัชนีจะมีแนวรับที่ 1,384 และ 1,368 จุด ขณะที่แนวต้านคาดว่าจะอยู่ที่ 1,423  และ 1,443 จุดตามลำดับ
ในสัปดาห์ที่ผ่านมา ดัชนี SET ปรับลดลงจากแรงขายต่างชาติ ท่ามกลางข่าวการปรับลดระดับความน่าลงทุน  ทั้งนี้ ดัชนีหุ้นไทยปิดที่ระดับ 1,412.06 จุด ลดลง 0.32% จากสัปดาห์ก่อน ด้านมูลค่าการซื้อขายเฉลี่ยต่อวันเพิ่มขึ้น 17.42% จากสัปดาห์ก่อน มาอยู่ที่ 53,716.13 ล้านบาท โดยนักลงทุนสถาบัน  และนักลงทุนต่างชาติซื้อสุทธิ ขณะที่ บัญชีบริษัทหลักทรัพย์ และนักลงทุนรายย่อยขายสุทธิ ส่วนตลาดหลักทรัพย์ MAI ปิดที่ 434.31 จุด เพิ่มขึ้น 3.09% จากสัปดาห์ก่อน
โดยตลาดหุ้นไทยทรงตัวในช่วงต้นสัปดาห์ โดยมีแรงซื้อ สลับแรงขายจากกองทุน LTF ก่อนที่จะปรับลดลงในวันพฤหัสบดี จากแรงขายของต่างชาติ ท่ามกลางข่าวการปรับลดระดับความน่าลงทุนโดยบริษัทโบรกเกอร์ต่างชาติ ก่อนที่จะปรับเพิ่มขึ้นอีกครั้งในวันศุกร์โดยมีแรงซื้อกลับในหุ้นกลุ่มพลังงานและอสังหาริมทรัพย์